2021 se mullet-koning aangewys | Maroela Media
Die 2021 Mullet Cup-kampioen Nicolas Vanderkelen (4 September 2021) (Foto: Guillaume Souvant/AFP)
Aanhangers van die mullet, die ikoniese en byna onverklaarbare haarsnit van die 1980's, het 'n nuwe held toe 'n Belg se kort-na-lang lokke as Europa se beste aangewys is by 'n fees in Frankryk.
Of jy nou daarmee spot of spog, die mullet – die "business in the front, party in the back"-haarstyl – is meer as net 'n haarstyl vir die 500 mense wat Saterdag die fees in Cheniers, 'n dorpie in sentraal-Frankryk, bygewoon het.
"Dis 'n leefstyl; om vir jouself te kan lag," sê Hubert, wat al die pad van België gereis het waar die eerste nieamptelike Europese Mullet-kampioenskap twee jaar gelede gehou is.
Deelnemers het met hul styl gespog of in rye gaan staan om 'n haarknip te kry deur professionele stiliste. Organiseerders sê daar sou baie meer mense gewees het as daar nie Covid-19-beperkings was op openbare byeenkomste nie.
Dit wil voorkom of daar 'n algemene eenstemmigheid heers dat mullets – altans vir mans – op die beste lyk wanneer die persoon ook met treffende wangbaarde, 'n groot-liga baard of minstens 'n snor spog.
Dit wil voorkom of die pandemie moontlik die mullet 'n hupstoot gegee het, omdat mense wêreldwyd van die afsonderingperiode gebruik gemaak het om 'n nuwe styl te probeer.
"Een van my vriende, het net vir die grap, vir iemand anders, wat bietjie depressief was, gesê hy lyk soos 'n mulletkop – en dit is hoe ons met die idee vorendag gekom het om 'n byeenkoms te hou," sê Johan Detour.
Sowat 100 mense het ingeskryf vir die kompetisie, maar Nicolas Vanderkelen, 'n Belgiese vragmotorbestuurder, is uiteindelik as koning gekroon. Hy sê hy het al 20 jaar lank 'n mullet.
Hy volg Gauthier Istin van Frankryk op vir die titel. Istin het gesê hy is bly om die titel oor te dra. "Ek het 'n paar van my hare in die trofee gesit – ek hoop die volgende kampioen doen dieselfde!"
Besoekers kyk na die mededingers in die 2021 Mullet Cup-parade tydens Europese mullet-fees in Cheniers, Frankryk (4 September 2021) (Foto: Guillaume Souvant/AFP)
'n Deelnemer poseer vir foto's by die Europese mullet-fees in Cheniers, Frankryk (4 September 2021) (Foto: Guillaume Souvant/AFP)
Video: Mens verstaan jouwaarlik wat dié hond sê
Daai ou ry 'n El Camino en sy meisie is 14 jaar oud. Jy weet dit sommer net.
As die Brakpanners geld gehad het om te reis na Europa, het een van hulle beslis die prys eerder losgeslaan.
Ons eie parlement sou los hande gewen het. Die kopdoek voelverskrikker is my gunsteling
O nee … nie vir my nie. Daar is min goed wat my laat gril tot in my tone … (1) 'n snor/bakkebaard bokbaard of volbaard en (2) mans met bors hare wat hier tot by hul kuiltjie vir my lê en koekeloer … (3) mans met oor- of neus hare wat 1cm lank na buite hang en dan (4) mans (of mense) met "mullets". Eh-eh, ek verkies netjies, skoongeskeerde mans …. uhm, dis nou die dag ás ek na mans (of mense, for that matter) kyk ….